送王鞏之徐州
作者：蘇轍
朝代：宋

paragraphs: 遨遊公卿間，結交非不足。
高秋遠行邁，黄泥沒馬腹。
問君胡爲爾，笑指籬間菊。
故人彭城守，久作中朝逐。
詩書自娛戲，樽俎當誰屬。
相望鶴頸引，欲往龜頭縮。
前期失不遂，浪語頻遭督。
黄樓適已就，白酒行亦熟。
登高暢遠情，戲馬有前躅。
篇章雜笑語，行草爛盈幅。
歸來貯篋笥，把玩比金玉。
吾兄別我久，憂患欲誰告。
孤高多風霆，彈射畏顛覆。
白頭日益新，歲寒喜君獨。
紛紛衆草中，冉冉凌霜竹。
恨我閉籠樊，無由託君轂。